क्या इसे चमत्कार नहीं कहेंगे कि हमारी आधी जनसंख्या को सिर्फ एक समय का भोजन नसीब होता है, इसके बाद भी वे जी रहे हैं? तीस प्रतिशत लोगों के ऊपर छत के नाम पर सिर्फ नीली छतरी है? इसे चमत्कार नहीं कहेंगे कि आज दिनांक एक से बढ़कर एक भ्रष्टाचार के कांड हुए और किसी को सजा तो दूर, वे सारे आपके और हमारे देश की मुख्य धारा से बेखौफ जुड़े हुए हैं? क्या यह चमत्कार नहीं है कि देश के न्यायालयों में न्याय के लिए इतनी अर्जियां दर्ज हैं कि अगर उन्हें निपटाने का बीड़ा उठाया जाय तो पूरे पचास साल लग जाएंगे और जिन्हें आज न्याय की सख्त जरुरत है वे तब तक बूढ़े हो जाएंगे या मर जाएंगे? क्या यह चमत्कार नहीं है कि आज भी औरतों को सार्वजनिक रुप से डायन करार दिया जाता है और उन्हे नंगा कर घुमाया जाता है? क्या यह चमत्कार नहीं है कि जब भी कोई युवा अपने ही सामने आदर्शों, सिद्धांतों, नैतिकताओं की धज्जियां उड़ाते व धूर्तता, अनैतिकता, बेईमानी, नीचता को अपने सामने सफल और सार्थक होते देखते हुए भी अधिकांशत: पश्चिम की भांति इतने विकृत नहीं हुए हैं? क्या यह भी चमत्कार नहीं है कि देश की सरहद पर या अन्य जगह सैकड़ों सिपाही आतंकवादियों के हाथों शहीद हो रहे रहे हैं और इसके बाद भी माँएं अपने सपूतों को सेना में भेज रही हैं? और क्या यह चमत्कार नहीं है कि कई कर्ता- धर्ताओं ने भावनाओं, खेल एवं देश को भी व्यवसाय में तब्दील कर दिया है लेकिन दूर एक कस्बे में आज भी एक मां अपने बच्चे को यह बोलने के लिए कह रही है कि, 'दूर हटो ए दुनिया वालों हिन्दुस्तान हमारा है।'कुल मिलाकर प्रतिकूलता की अधिकता, अनुकूलता की कमी और कोई अन्य विकल्प नहीं होने की दशा में हर नई बात में चमत्कार की आशा रखना बेमानी भी तो नहीं है। बकौल शायर -